Smeul is 'n resepteboek wat saamgestel is deur drie uiteenlopende vriendinne met gemeenskaplike belangstellings.
In Riana se eie woorde: 'Ons moet maar eendag 'n kookboek skryf. Marietjie maak die kos, Leonie neem die foto's en ons almal skryf.' Dis hoe Smeul gebore is.
Behalwe vir die uitsonderlike mooi foto's is daar ook die beskrywende taalgebruik wat sommer in die inhoudsopgawe al die essensie van die samestellers se harte saamvat: Die Weergalose Weskus, Karooland, Hartland, Diep, diep in 'n donker woud en Sprokie vir 'n Stadskind.
Noem 'n gereg en dit, of 'n variasie daarvan, is in die boek. Van die ou gunstelinge is: Pampoenkoekies, Braaisnoek op die kole, Viskoekies en Kerrievis.
Ou gunstelinge met 'n nuwe kinkel is: Brusselse Spruite met 'n Krummelkors, Speserybeet, Braaibroodjies, Karamelkwepers met Kaneel en Tiemie en Broccolislaai met Olywe.
Lekkerbekke gaan smul aan: Veerligte Jogurtpoeding met Frambose, Sjokoladefondant en nog meer.
In Marietjie se eie woorde: dis 'Onse Kos'.
Smeul / Riana Scheepers, Marietjie Koekemoer, Leonie Scholtz -- Lapa, April 2017; 240 p. ; sagteband. -- ISBN 9780799382754